ГъащIэщ ар
Къэбэрдей-Балъкъэрым и мэз псори кIэлъыплъыныгъэм щIэту зэрахьэхэм хохьэ. Абыхэм дыкъэзыухъуреихь дунеймрэ щIыуэпсымрэ я щытыкIэр, дызыхуей псыIагъэр къызэрагъэпэщ, узыншагъэр хъумэным, экологием пыщIа нэгъуэщI къалэнхэри ягъэзащIэ. Мэзыр гъащIэщ, ди гъэтIылъыгъэ уасэншэщ. Мэз узыншэр псы изхэм, гъавэ бэвхэм, хьэуа къабзэм я хэкIыпIэщ. Аращ а хъугъуэфIыгъуэм и тыгъэхэр тхъумэн, зэдгъэзэхуэн, ар къызэрытхуэупсам хуэфащэ гулъытэ хуэтщIын щIыхуейр.
Ди комитетри абы и къудамэхэри мэзым и лэжьакIуэхэм я махуэм ехъулIэныгъэ хъарзынэхэр яIэу ирохьэлIэ. Къапщтэмэ, къэрал зэгурыIуэныгъэхэм къыщыгъэлъэгъуа псори и пIалъэм зэфIагъэкIащ. Мэзхэр зэфIэгъэувэжыным егугъуащ, гектар 60-м жыгхэр щыхасащ, абыхэм я зыужьыкIэм кIэлъыплъащ. Зэран хъу гъурыкIхэр, игъукIахэр паупщI. Мэзылъэхэр хъумэныр зэуIуу къызэрагъэпэщ. Пхъащхьэр зэрыхахым, зэращэм, зэрыхашым IэщIагъэлIхэр ткIийуэ кIэлъоплъ.
МафIэс къэмыгъэхъуным пыщIа лэжьыгъэхэм дегугъуащ, ахэр зэрагъэзащIэм зэпымыууэ дыкIэлъоплъ. Мэз гъуэгухэр дыухуащ, лъэс лъагъуэхэр пхытшащ, псы итыпIэхэр зыхуей хуэдгъэзащ, цIыхухэм гу зылъатапхъэхэр IупщIу зытетха пкъохэр дгъэуващ, нэгъуэщI Iуэхугъуэхэри зэфIэдгъэкIащ. Абыхэм я фIыгъэкIэ, ди комитетым къегъэбыдылIа мэзылъэхэм мафIэс къыщыхъуакъым.
Мыгъэрей лэжьыгъэм кърикIуам ипкъ иткIэ, ЮФО-м Мэз хозяйствэмкIэ и департаментым ди махуэм ирихьэлIэу къыдигъэкIа приказымкIэ Къэбэрдей-Балъкъэрым мэз хозяйствэмкIэ и къэрал комитетым и Iэтащхьэ Соттаев Къурмэн Кавказ Ищхъэрэ федеральнэ округым и щIыналъэм мэз хозяйствэм и унафэщI нэхъыфIу къыщалъытащ.
Мэзхэр яхъумэу, я къулеягъэр ягъэбагъуэу илъэс куэд хъуауэ хьэлэлу я IэнатIэм пэрыт ди IэщIагъэлIи 4-м Мэз хозяйствэмкIэ федеральнэ агентствэм и ЩIыхь тхылъыр къыхуагъэфэщащ, лэжьакIуи 6-м а IуэхущIапIэм и унафэщI Лебедев Владимир ФIыщIэ тхылъ къахуигъэхьащ. Ипщэ федеральнэ округым Мэз хозяйствэмкIэ и департаментым ди къэрал комитетым и IэщIагъэлI 11-м фIыщIэ къахуищIащ, 10-м абы и ЩIыхь тхылъыр къыхуагъэфэщащ.
Гулъытэ зылъысахэм ящыщщ республикэм и мэз хозяйствэм и ветеранхэу, ди къэрал комитетым и Жылагъуэ советым хэтхэу Къудей Владимиррэ Жыгун Анатолэрэ. Загъэпсэхуну тIысыжами, дызыщагъэгъупщэркъым, ноби сэбэпышхуэ къытхуохъу, я щIэныгъэкIэ, зэфIэкIкIэ зыкъытщIагъакъуэ.
Мэзым и лэжьакIуэ псоми я махуэ лъапIэмкIэ сохъуэхъу. Ди лъахэм и мэз къулеигъэхэр зэрахъумэн, зэрагъэбэгъуэн узыншагъэ быдэ, зэIузэпэщыгъэ, ехъулIэныгъэ яIэну си гуапэщ.
Исмэхьил Алим,
КъБР-м мэз хозяйствэмкIэ и къэрал комитетым и унафэщIым и къуэдзэ.
